Antti Kaikkonen

Antti Samuli Kaikkonen (s. 14. helmikuuta 1974 Turku) on suomalainen Keskustan eduskuntaryhmään kuuluva kansanedustaja ja Suomen puolustusministeri. Vuonna 2019 Kaikkonen oli toisena ehdokkaana Juha Sipilää seuraavaksi Suomen Keskustan puheenjohtajaksi, mutta hävisi äänestyksessä Katri Kulmunille.

Elämä
Kaikkonen on kirjoittanut ylioppilaaksi vuonna 1993 ja suorittanut valtiotieteen kandidaatin tutkinnon Helsingin yliopistossa vuonna 2014.

Poliittinen toiminta 

Vuosina 1994–1996 Kaikkonen oli Nuoren keskustan liiton Uudenmaan piirin puheenjohtaja. Entisen europarlamentaarikko Paavo Väyrysen avustajana Kaikkonen toimi 1996-1997. Nuoren Keskustan Liiton puheenjohtajana Kaikkonen oli 1997–2001.

Kansanedustajana Kaikkonen on toiminut vuodesta 2003 Uudenmaan vaalipiiristä. Hän sai vuoden 2003 eduskuntavaaleissa 4 236 ääntä ja Keskustan vaalilistalla vertausluvun 20 213, jolla hän tuli Keskustapuolueen kolmanneksi kansanedustajaksi Uudenmaan vaalipiiristä. Eduskuntavaaleissa 2007 hän keräsi 4 263 ääntä, mikä riitti eduskuntapaikkaan. Eduskuntavaaleissa 2011 hän sai 3 929 ääntä. Vuoden 2015 eduskuntavaaleissa Kaikkonen sai 10617 ääntä. Kaikkonen toimi eduskunnan suuren valiokunnan varapuheenjohtajana 2004–2013. Vuonna 2015 hänet valittiin ulkoasiainvaliokunnan puheenjohtajaksi, ja vuonna 2016 keskustan eduskuntaryhmän puheenjohtajaksi. 

Vuoden 2019 eduskuntavaaleissa Kaikkonen keräsi 10 757 ääntä.

Kaikkonen kannattaa pakkoruotsia.

Vaalirahakohu 
Syksyllä 2009 Kaikkonen sai osansa vaalirahakohusta. Tuolloin kävi ilmi, että Nuorisosäätiö, jonka hallituksen puheenjohtaja Kaikkonen oli ollut vuodesta 2003, oli jakanut vaalitukirahaa Kaikkoselle kunta-, eduskunta- ja europarlamenttivaaleissa. Lisäksi se oli rahoittanut muun muassa Matti Vanhasen presidentinvaalikampanjaa. Kaikkonen jätti puheenjohtajan paikkansa vaalirahakohun vuoksi ja jäi tämän jälkeen Nuorisosäätiön hallituksen jäseneksi.

Syyttäjä vaati Kaikkoselle vankeutta 16. tammikuuta 2012 alkaneessa Nuorisosäätiön lahjuksia käsittelevässä oikeudenkäynnissä. Tammikuussa 2013 Helsingin käräjäoikeus tuomitsi Kaikkosen viiden kuukauden ehdolliseen vankeusrangaistukseen luottamusaseman väärinkäytöstä. Kaikkonen ei valittanut tuomiostaan.

Luottamustehtäviä 
 Tuusulan kunnanvaltuuston jäsen
 entinen Keskustanuorten puheenjohtaja
 Uudenmaan Karjalaseurojen piirin puheenjohtaja
Karjalan liiton liittovaltuuston varapuheenjohtaja

Yksityiselämä 
Kaikkonen avioitui vuonna 2000 lääketieteen lisensiaatti Johanna Isomäen kanssa, mutta liitto päättyi eroon. Kaikkonen kihlautui Hämeen vaalipiirin sosiaalidemokraattisen ensimmäisen kauden kansanedustaja Satu Taiveahon kanssa kesäkuussa 2006. He menivät naimisiin Hämeenlinnan vanhassa kirkossa heinäkuussa 2008. He ovat julkisuudessa kertoneet olevansa kyvyttömiä saamaan yhteistä lasta. Siksi he yrittivätkin adoptoida lapsen Etelä-Afrikasta, mutta kolme vuotta kestänyt hanke kaatui Kaikkosen rikosepäilyihin. He toimivat kahden lapsen sijaisvanhempina. Syyskuussa 2018 aviopari ilmoitti eroavansa. Kaikkonen kihlautui helmikuussa 2020 ja avioitui elokuussa 2021 Elinkeinoelämän keskusliiton EK:n kauppapolitiikan asiantuntijan, valtiotieteen maisteri Jannika Rannan kanssa. Pariskunnan ensimmäinen, poikalapsi syntyi kesällä 2020 ja hänelle veli kesällä 2022.

Kaikkonen on reservin sotilasarvoltaan kapteeni. Kaikkonen on varusmiehenä palvellut Helsingin ilmatorjuntarykmentissä Tuusulan Hyrylässä.

Lähteet

Aiheesta muualla 

 
Puolustusministeri Antti Kaikkonen . Puolustusministeriö. 
 Tuusulan kunta – Valtuusto.

Suomen Keskustan poliitikot
Suomen puolustusministerit
Suomen nykyiset ministerit
Nykyiset kansanedustajat
Keskustanuorten puheenjohtajat
Tuusulan kunnanvaltuutetut
Uudenmaan vaalipiiri
Vuonna 1974 syntyneet
Elävät henkilöt